На основу члана 2. 4. 9. и 13. Закона о комуналним делатностима („Сл. гласник РС“, бр. 88/11, 104/16 и 95/18), члана 20. и 32. Закона о локалној самоуправи („Сл. гласник РС“, бр. 129/07, 83/14-др. закон, 101/16-др. закон и 47/18), члана 4. и 39. Закона о прекршајима („Сл. гласник РС“, бр. 65/13, 13/16, 98/16 – одлука УС, 91/19-др. закон) и члана 15. 40. и 152. Статута општине Владичин Хан („Сл. гласник града Врања“, бр. 4/19) Скупштина општине Владичин Хан, на седници одржаној дана 11.04.2021. године, донела је

**ОДЛУКУ О ВОДОВОДУ И КАНАЛИЗАЦИЈИ**

**I ОПШТЕ ОДРЕДБЕ**

**Члан 1.**

Овом одлуком прописују се услови и начин организовања послова у обављању комуналне делатности сакупљање, пречишћавање и дистрибуције воде (у даљем тексту: испорука воде), сакупљање, пречишћавање и одвођење отпадних и атмосферских вода, као и услови за коришћење ових комуналних услуга на територији општине Владичин Хан и то:

1. технички и други посебни услови за испоруку воде, сакупљање, пречишћавање и одвођење отпадних и атмосферских вода којима се обезбеђује одређени обим, врста и квалитет услуга;
2. спајање унутрашњих инсталација са јавним водоводом, односно уличном водоводном мрежом;
3. спајање унутрашњих инсталација са уличном канализационом мрежом;
4. начин обезбеђивања континуитета у испоруци воде;
5. права и обавезе Јавног предузећа које обавља испоруку воде и права и обавезе корисника услуге;
6. одјава коришћења воде;
7. начин обрачуна и наплате накнаде за испоручену воду и пружање услуга одвођења отпадних вода;
8. начин поступања и овлашћења Општинског већа општине Владичин Хан у случају прекида у испоруци воде и одвођења отпадних и атмосферских вода у случају непредвиђених околности (хаварија, елементарних непогода и др.), оперативне мере које предузима Јавно предузеће које обавља испоруку воде у тим случајевима, ред првенства у испоруци воде када услед више силе дође до смањеног обима у обављању тих делатности;
9. случајеви и услови под којима се корисницима може ускратити испорука воде;
10. објекти за јавно снабдевање водом и коришћење водe у јавне сврхе.

**Члан 2.**

Поједини изрази у смислу ове одлуке имају следеће значење:

•**"извориште"** је место захватања воде за пиће, укључујући и грађевину за захватање воде са целокупном опремом;

•**"цевовод сирове воде"** је цевовод који допрема сирову воду од изворишта до постројења за прераду воде;

•**"јавно предузеће"** је Јавно предузеће "Водовод" Владичин Хан;

•**"резервоар"** је објекат за складиштење воде за пиће;

•**"јавни водовод"** јесте комунални систем за снабдевање водом за пиће на територији општине Владичин Хан, који има: уређено и заштићено извориште, постројење за пречишћавање и прераду сирове воде, водоводну мрежу са пратећим објектима, уређајима и постројењима и прикључке на водоводну мрежу;

•**"водоводна мрежа"** је скуп цевовода (примарних и секундарних) са објектима и уређајима на њима, којим се вода за пиће дистрибуира до водоводног прикључка;

•**"канализациона мрежа"** је скуп цевовода са објектима и уређајима на њима, којима се отпадна или атмосферска вода одводи до реципијента;

•**"фекална канализација"** је канализација за одвођење фекалних отпадних вода из санитарних уређаја;

•**"општа канализација"** је канализација за одвођење фекалних отпадних вода из санитарних уређаја заједно са атмосферским водама;

•**"атмосферска канализација"** је канализација за одвођење само атмосферских вода;

•**"водоводни шахт"** је подземни грађевински објекат у коме је смештена водоводна арматура и фазонски комади и која се налази на водоводној мрежи на јавној површини;

•**"канализациони шахт"** је објекат на канализационој мрежи који служи за преглед (ревизију) стања канализационе мреже и интервенције на њој;

**•"водоводни прикључак"** корисника је цевни огранак од водоводне мреже до вентила иза водомера;

**•"канализациони прикључак"** корисника је цевни огранак од канализационе мреже до прве ревизионе шахте корисника;

**•"сливнички прикључак"** је цевни огранак од сливника до канализационе мреже;

**•"превезивање корисника"** је прикључење постојећег корисника на замењену или новоизграђену уличну водоводну или канализациону мрежу;

**•"главни водомер"** је мерни инструмент постављен у шахти или водомерној просторији који служи за мерење потрошње воде, за објекат корисника;

**•"индивидуални водомер"** је мерни инструмент уграђен на инсталацијама корисника, који служи за мерење потрошње воде за појединачне станове, односно појединачне пословне просторије до дана ступања на снагу ове одлуке;

**•"водомерни шахт"** је подземни грађевински објекат за смештај водомера са припадајућом арматуром и фазинским комадима на максимум 1,5-2,0m од регулационе линије;

**•"водомерна просторија"** је просторија у објекту корисника у којој је смештен водомер и пратећа опрема, када није могуће извести водомерни шахт;

•**"водоводна кућна инсталација"** је скуп цевовода и уређаја на парцели и у објекту корисника, од вентила иза водомера до објекта корисника;

•**"канализациона кућна инсталација"** је скуп цевовода и уређаја на парцели и у објекту корисника, од прве ревизионе шахте до објекта корисника;

•**"атмосферске воде"** су воде које потичу од атмосферских падавина и путем сливника или на други начин доспевају у канализациону мрежу;

•**"санитарне воде"** су употребљене воде из домаћинстава и индустрије из санитарних уређаја, које корисник испушта у канализациону мрежу;

•**"технолошке воде"** су употребљене воде за које је потребан предтретман пре упуштања у канализациону мрежу према правилнику о опасним и штетним материјама за упуштање у градску канализацију oпштине Владичин Хан;

•**"прва ревизиона шахта"** је место спајања канализационе кућне инсталације корисника са канализационим прикључком;

•**"сливник"** је објекат у склопу канализационе мреже који служи за прихват атмосферске воде;

•**"септичка јама"** је подземни објекат за пријем отпадних вода на парцели корисника, на деловима територије oпштине где не постоји канализациона мрежа.

Сви појмови употребљени у овој одлуци у мушком граматичком роду обухватају мушки и женски род лица на које се односе.

**Члан 3.**

 Снабдевање водом за пиће је захватање, пречишћавање, прерада и испорука воде водоводном мрежом до мерног места инструмента потрошача, обухватајући и мерни инструмент.

 Пречишћавање и одвођење атмосферских и отпадних вода је сакупљање, одвођење, пречишћавање и испуштање отпадних, атмосферских и површинских вода са површина јавне намене, односно од прикључка корисника на уличну канализациону мрежу, третман отпадних вода у постројењу за пречишћавање, црпљење и третирање фекалија из септичких јама.

Снабдевање водом за пиће, као и пречишћавање и одвођење отпадних и атмосферских вода за кориснике обавља Јавно предузеће "Водовод" Владичин Хан, које је општина Владичин Хан основала за трајно обављање комуналне делатности, сакупљања, пречишћавања и дистрибуције воде за пиће и пречишћавање одвођење отпадних вода (у даљем тексту: Јавно предузеће).

Јавно предузеће обавља ове делатности у насељеном месту Владичин Хан и осталим насељеним местима у складу са урбанистичким и развојним планом општине Владичин Хан, и то преко изграђене комуналне инфраструктуре коју му је оснивач актом о оснивању пренео на коришћење.

**Члан 4.**

Корисником услуга снабдевања водом за пиће и одвођење отпадних вода сматра се физичко лице, предузетник и правно лице, ималац радње, које користи објекат или посебни део објекта спојеног на технички систем за испоруку воде преко водоводног прикључка или канализационог прикључка, односно сопственик зграде или стана, пословног простора, закупац стана или пословног простора, организације и органи који користе воду у јавне сврхе, као и сваки фактички корисник објекта спојеног на технички систем снабдевања водом за пиће и пречишћавања и одвођења атмосферских и отпадних вода.

**II ТЕХНИЧКИ И ДРУГИ ПОСЕБНИ УСЛОВИ ЗА ИСПОРУКУ ВОДЕ И ОДВОЂЕЊА ОТПАДНИХ ВОДА**

**Члан 5**.

Испорука воде врши се путем одговарајућих техничких система.

***Технички системи за испоруку воде:***

Технички систем за испоруку воде представља техничко-технолошку целину коју чине следећа постројења и уређаји:

1. изворишта са објектима, опремом и зонама санитарне заштите;
2. цевоводи сирове воде од изворишта до постројења за пречишћавање воде за пиће са пратећом опремом;
3. постројење за пречишћавање воде;
4. цевоводи воде за пиће од постројења за пречишћавање воде до резервоара са пратећим објектима;
5. резервоари;
6. постројења за потискивање воде;
7. водоводна мрежа;
8. прикључци до мерног уређаја корисника;
9. уређај за мерење испоручене количине воде на прикључку (у даљем тексту: водомер);
10. окна за мерни уређај.

Постројења и уређаји из става 3. овог члана од редног броја 1. до редног броја 10. чине јавни водовод.

***Технички системи јавне канализације:***

Канализација се дели на: градску, кућну, индустријску и канализацију за посебне намене.

**Градску канализацију чине:**

1. прикључни водови на градску канализацију;
2. секундарни водови канализационе мреже;
3. колектори;
4. силазна окна;
5. сифонски прелази.

**Кућну канализацију чине**: објекти, уређаји и водови за одвођење отпадних вода у канализацију од објекта корисника до прве ревизионе шахте (унутрашња инсталација корисника).

**Индустријску канализацију чине:**

1. сви вертикални и хоризонтални водови индустријске канализације којима се одводе атмосферске и отпадне воде;
2. уређаји за претходно пречишћавање отпадних вода;
3. мерач протока;
4. контролни регулациони инструмент.

Канализацију за посебне намене чине сливници, сливничке везе за одвод атмосферске воде са површина јавне намене и атмосферска канализација у случају сепаратног система.

**III СПАЈАЊЕ ВОДОВОДНИХ ИНСТАЛАЦИЈА СА ЈАВНИМ ВОДОВОДОМ, ОДНОСНО УЛИЧНОМ ВОДОВОДНОМ МРЕЖОМ**

**Члан 6.**

Под унутрашњим водоводним инсталацијама у смислу ове одлуке подразумевају се цевоводи и уређаји од вентила затварача иза водомера до точећих места потрошача.

Унутрашње водоводне инсталације спајају се са јавним водоводом, односно уличном водоводном мрежом преко водоводног прикључка.

Водоводни прикључак је цевни спој од уличне водоводне мреже до другог вентила, уграђеног непосредно иза водомера односно закључно са водомером.

Водоводни прикључак се поставља тако што се унутрашње водоводне инсталације непосредно прикључују на уличну водоводну мрежу.

Пречник водоводног прикључка, величину и тип водомера, као и услове за пројектовање водомерне шахте, у складу са техничким нормативима прописује Јавно предузеће.

Водомер се уграђује у водомерни шахт, по правилу непосредно иза регулационе линије објекта, ограде и границе плаца, а највише на растојању до 2 m од регулационе линије.

Уколико се грађевинска и регулациона линија поклапају и нема места за смештај водомера, водомерни шахт може да се угради на јавној површини испред регулационе линије, уз сагласност носиоца права управљања јавном површином, а на захтев инвеститора. Изузетно, у складу са фактичким стањем на терену, због постојећих подземних инсталација других имаоца јавних овлашћења не може да се угради водомерни шахт на јавној површини, потребно је предвидети уградњу водомера на видно и приступачно место у објекат који се прикључује на водоводну мрежу, са обавезном уградњом вентила са гарнитуром испред регулационе линије или уградњу водомера са адаптером за даљинско очитавање са улазним вентилом са адаптером за даљинско регулисање протока воде у објекат који се прикључује на водоводну мрежу.

У случајевима када се грађевинска и регулациона линија поклапају инвеститор је дужан да угради заштиту тако да пролаз цеви кроз зид објекта мора бити трајан и заштићен од слегања објекта.

Ако се објекат налази у стамбеном прилазу или слепој улици, где није изграђена водоводна мрежа, водомерни шахт се уграђује на почетку исте, или се врши продужење мреже о трошку будућих корисника.

Извођење радова на водоводном прикључку и уграђивање водомера врши Јавно предузеће.

Изузетно, ако не постоји могућност да се унутрашње водоводне инсталације непосредно прикључе на уличну водоводну мрежу, водоводни прикључак може да се постави преко суседног земљишта. Овакав прикључак мора се прекинути кад се створе услови за непосредно прикључење објеката на уличну водоводну мрежу о трошку корисника прикључка, а најкасније у року од 6 месеци од дана стварања услова (изградња водоводне мреже). Прелаз преко туђе непокретности може се извести уз писмену сагласност власника, односно корисника непокретности, или принудним путем у поступку утврђеним одговарајућим законским прописима. Сагласност власника за пролаза прибавља корисник прикључка. Трошкови одржавања оваквих прикључака падау на терет непосредног корисника.

У случају из става 11. овог члана забрањено је ометати корисника прикључка у снабдевању водом.

**Члан 7.**

Водоводни прикључак поставља се ради трајног или привременог снабдевања корисника водом.

Прикључење унутрашње водоводне инсталације на јавни водовод ради трајног снабдевања водом корисника врши се на начин који је прописан овом одлуком.

Свака изграђена грађевинска парцела по правилу има посебан водоводни прикључак.

Ако је на грађевинској парцели изграђено више независних објеката или објекат који има више ламела, улаза и сл. који чине самосталну техничку и функционалну целину, прикључење на градску водоводну мрежу врши се преко једног водоводног прикључка, с тим да се у водомерном склоништу за сваки од објеката који чине самосталну и функционалну целину поставља се посебан водомер.

Изузетно, Јавно предузеће може дозволити више водоводних прикључака на једној грађевинској парцели под условом да то не угрожава исправно функционисање градског водовода и под условом да Јавно предузеће утврди да су ти прикључци неопходни ради несметаног снабдевања водом корисника или уредног мерења потрошње воде.

Корисници код којих је онемогућено очитавање водомера, у року од 6 месеци узастопно, потребно је заменити водомерима са улазним вентилом за даљинско регулисање протока воде или задржати постојеће водомере али уградити вентил испред регулационе линије, зависно од услова на терену, у року од 6 месеци од дана задњег обавештења корисницима о немогућности очитавања водомера. Трошкови ових радова падају на терет корисника ових услуга, односно инвеститора.

За новопројектоване стамбене објекте за вишепородично становање и стамбено-пословне објекте потребно је да сваки стан има засебан водомер и да свака функционално одвојена целина (пословни простор, локали и сл.) има засебан водомер.

Пројектним решењем регулише се постављање водомера, тако да се може вршити несметано очитавање водомера и потрошња воде, на један од следећих начина:

1. смештањем свих водомера за станове и пословни простор у посебну просторију у оквиру објекта који се прикључује на месту погодном за очитавање;
2. смештањем водомера за сваки стан и пословни простор у посебне ормариће на свакој етажи у ходницима, заједничким просторијама и сл. при чему положај ормарића мора бити приступачан и мора се омогућити несметано очитавање.

Водомери не смеју бити постављени унутар станова, помоћних просторија и гаража. Новопројектовани стамбени и стамбено-пословни објекти за колективно становање повезују се на градску водоводну мрежу преко главног водомера, а иза главног водомера могу се монтирати индивидуални водомери за станове и пословни простор по спратовима. Изузетно водомери који су већ постављени унутар станова, помоћних просторија и гаража остају на местима где су и постављени.

Надлежност и одговорност одржавања унутрашњих водоводних инсталација од првог вентила-затварача на улазу у зграду до индивидуалних водомера је обавеза станара зграде и власника (власника станова или власника појединачних пословних просторија) или корисника пословног простора.

Надлежност и одговорност одржавања од индивидуалног водомера до точећих места стана и пословног простора (унутрашње инсталације водовода и канализације) је обавеза власника стана и власника, или корисника пословног простора.

Сервисирање, баждарење, поправку, периодични преглед и замену индивидуалних водомера врши Јавно предузеће о трошку власника стана и власника или корисника пословног простора.

Приликом изградње објеката из овог члана, Јавно предузеће одређује тип водомера и димензије ормарића за смештај индивидуалних водомера.

Индивидуални водомер мери потрошњу воде једног корисника, при чему је корисник дужан да плаћа и разлику између прочитаног стања са главног водомера и индивидуалних водомера (растур воде), сразмерно потрошњи воде очитане на свом индивидуалном водомеру. Ово важи у стамбеним зградама где је уграђен и главни водомер и индивидуални водомери.

Један објекат може да има и више водоводних и канализационих прикључака, уколико то захтевају технички услови на терену.

Прикључак на јавни водовод ради привременог снабдевања водом корисника може се одобрити ради изградње и уређења нових зелених површина за организовање и одржавање већих спортских, културних и других сличних манифестација, као и у другим случајевима када је због хитности, ради спречавања угрожавања живота и здравља људи то потребно и неопходно.

Прикључак на јавни водовод може се одобрити и ради изградње објеката за које је издато одобрење за градњу.

У случајевима из претходног става, Јавном предузећу подноси се писани захтев, уз навођење разлога за шта је потребно коришћење привременог водоводног прикључка.

Међусобни односи за коришћење привременог водоводног прикључка између инвеститора, односно корисника и Јавног предузећа уређују се уговором.

Корисник привременог водоводног прикључка дужан је да Јавном предузећу одјави коришћење воде по престанку потребе за коришћењем воде.

Привремени водоводни прикључак не може се користити за трајно снабдевање водом.

**Члан 8.**

Сваки објекат који се налази у улици или граничи са улицом у којој је изграђена водоводна и канализациона мрежа, мора да се споји са том мрежом у складу са техничким условима које прописује Јавно предузеће.

Изузетно, са уличном водоводном мрежом може се спојити и објекат у улици у којој није изграђена улична канализациона мрежа, ако је техничком документацијом и условима Јавног предузећа предвиђено одвођење отпадних вода у септичку јаму.

**Члан 9.**

Спајање зграде са уличном водоводном мрежом мора да се изврши у року од 6 месеци рачунајући од дана када су се стекли услови из члана 8. став 1. ове одлуке. Захтев за спајање дужно је да поднесе лице које се сматра корисником у смислу ове одлуке.

Све радове на изградњи водоводних прикључака, реконструкције истих или превезивања на новоизграђену мрежу, као и изградња и повезивање новоизграђене мреже са већ постојећом, ради искључиво Јавно предузеће. Трошкове превезивања и изградње сноси подносилац захтева - инвеститор.

Уколико се у улици изгради нова водоводна мрежа, корисник је дужан да о свом трошку у року од 6 месеци изврши превезивање свих објеката на исту. Захтев за превезивање дужно је да поднесе лице које се сматра корисником у смислу ове одлуке. У случају да корисник не поднесе захтев, Јавно предузеће је дужно да изврши све евентуалне радове о трошку корисника.

***Поступак прикључења***

**Члан 10.**

У поступку израде техничке документације за изградњу објекта који треба да се прикључи на јавни водовод, надлежни државни орган дужан је да од Јавног предузећа прибави услове за пројектовање и прикључење објекта на водоводну и канализациону мрежу.

**Члан 11.**

Корисницима у смислу ове одлуке којима је потребан водоводни прикључак као и уградња водомера су дужни да уз захтев Јавном предузећу поднесу одговарајућу документацију.

Захтев за раскопавање површина јавне намене за прикључење на водоводну и канализациону мрежу, као и отклањање непланираних хаварија на мрежи, подноси Јавно предузеће на начин прописан одредбама одлука које регулишу област општег комуналног уређења и управљања улицама и путевима на територији општине Владичин Хан.

Уколико је право својине објекта тј. право власништва на објекту уписано у катастар непокретности сагласно посебним прописима и под условима прописаним законом, корисник ће бити прикључен на водоводну мрежу, ако се утврди да у време изградње објекта није била прописана обавеза прибављања одобрења за изградњу. Одредба из претходног става односи се и на објекте у насељеним местима за које се актима општине утврди да нису урбанизована.

Јавно предузеће одлучује о захтеву за водоводни прикључак у року предвиђеном законом.

Накнаду за погонску спремност система, корисници су дужни да плате приликом:

1. прикључења објекта на водоводну мрежу;
2. издвајања водомера уколико се повећава број точећих места.

Подносиоцима захтева за прикључење објекта на водоводну мрежу и за издвајање водомера, накнада за погонску спремност система обрачунава се у склопу предмера и предрачуна радова, према важећем ценовнику услуга Јавног предузећа.

Корисници који су већ прикључени на водоводну мрежу али врше реконструкцију, доградњу или адаптацију постојећег објекта дужни су да накнаду за погонску спремност система плате приликом издавања услова за прикључење објекта на водоводну и канализациону мрежу за израду пројектне документације, према важећем ценовнику услуга Јавног предузећа.

У случају замене постојећег прикључка, уколико не долази до повећања профила цеви и повећања броја точећих места, погонска спремност система се не наплаћује.

Јавно предузеће је дужно да у року од 30 дана од дана потписивања уговора по захтеву из става 1. овог члана, изгради водоводни прикључак и угради водомер.

Трошкови извођења водоводног прикључка и набавке и уграђивање водомера са арматуром сноси корисник (инвеститор).

Међусобна права и обавезе за извођење радова на водоводном прикључку као и коришћење воде уређује се Уговором између корисника услуга и Јавног предузећа.

**Члан 12.**

Изграђени прикључак на водоводну мрежу, одмах након изградње и испостављања коначног обрачуна, без посебне сагласности инвеститора постаје део јавног водовода, као саставни део водоводне мреже.

**Члан 13.**

Изграђена постројења и уређаје јавног водовода, инвеститор је дужан да преда Јавном предузећу на коришћење, управљање и одржавање најкасније 60 дана од дана добијања употребне дозволе.

Приликом примопредаје објеката јавног водовода из става 1. овог члана између инвеститора и Јавног предузећа, Јавном предузећу се поред одобрења за употребу објекта, одлуке инвеститора о преносу, предаје и пратећа техничка и финансијска документација са свим дозволама и сагласностима које су пратиле пројектовање и изградњу објекта. О извршеној примопредаји сачињава се записник.

**Члан 14.**

Комунални и други радови који се изводе у непосредној близини, изнад или испод комуналних објеката (цевовода и других постројења и уређаја) и у зонама и појасевима санитарне заштите могу се изводити само уз претходну сагласност Јавног предузећа.

Све радове на заштити и обезбеђењу комуналних објеката у случају извођења радова из става 1. овог члана изводи Јавно предузеће или други извођач под надзором Јавног предузећа, на терет инвеститора.

**IV СПАЈАЊЕ УНУТРАШЊИХ ИНСТАЛАЦИЈА СА УЛИЧНОМ**

**КАНАЛИЗАЦИОНОМ МРЕЖОМ**

**Члан 15.**

Унутрашње инсталације канализације зграде или другог објекта који се налази у улици или граничи са улицом у којој је изграђена улична канализациона мрежа, морају се спојити са мрежом у свему према грађевинско-техничким прописима који регулишу извођење и коришћење таквог објекта. Са уличном канализационом мрежом спаја се и зграда, односно, објекат у улици у којој није изграђена улична водоводна мрежа, а који се снабдева из сопствених извора.

**Члан 16.**

Jавно предузеће издаје услове за израду техничке документације за изградњу, реконструкцију и извођење других радова на објектима које треба прикључити на канализациону мрежу.

Јавно предузеће је дужно да води евиденцију водова и подземних објеката које користи и одржава у смислу важећих законских прописа.

**Члан 17.**

Спајање зграда или других објеката са уличном канализационом мрежом мора да се изврши у року од 6 месеци од момента кад су се стекли услови за то (изградња нове или реконструкција постојеће канализационе мреже).

Захтев за спајање дужни су да поднесу сопственици, односно корисници зграда и других објеката, без обзира да ли су на други начин регулисали одвод отпадних вода и фекалија (септичке јаме и сл.).

Уколико не постоје услови за прикључење на јавну канализацију сопственик, односно корисник зграде и других објеката дужан је да изгради септичку јаму на земљишту које се користи за редовну употребу објекта, у складу са санитарно-хигијенским прописима и урбанистичко-техничким условима за изградњу ових јама.

Власник, односно корисник септичке јаме дужан је да се стара о њеном редовном чишћењу, као и да не дозволи изливање њеног садржаја.

По извршеном спајању зграде или другог објекта са уличном канализационом мрежом, сопственик, односно корисник зграде или другог објекта дужан је, да најкасније у року од 15 дана, септичку јаму испразни, очисти, дезинфикује и затрпа земљом.

Ако је улица, односно, тротоар бетониран или асфалтиран, а раскопавање се мора извршити услед више силе или других непредвиђених околности Јавно предузеће је дужно да у року од 48 сати заврши извођење радова и омогући несметано одвијање саобраћаја и раскопану површину врати у првобитно стање.

**Члан 18.**

 Унутрашње канализационе инсталације објеката спајају се са градском канализацијом преко канализационог прикључка.

Канализациони прикључак је цевни спој од уличне канализационе мреже до прве ревизионе шахте корисника по правилу непосредно иза регулационе линије објекта, ограде и границе парцеле, а највише на растојању до 2m од регулационе линије.

Изузетно, ревизиона шахта може да се угради на јавној површини (испред регулационе линије) ако је објекат постављен на регулационој линији или у самом објекту, ако не може да се угради на јавној површини због постојећих подземних инсталација других имаоца јавних овлашћења.

**Члан 19.**

Сваки објекат мора да има посебан канализациони прикључак.

У стамбеним зградама са више улаза за сваки улаз поставља се, по правилу, посебан канализациони прикључак. Изузетно, може се дозволити заједнички канализациони прикључак за више објеката дефинисан условима Јавног предузећа.

**Члан 20.**

Канализациони прикључак поставља се тако што се унутрашње инсталације канализације непосредно спајају са уличном канализационом мрежом.

Ако на јавним или саобраћајним површинама постоји сепаратни систем одвођења воде, Јавно предузеће ће одредити на коју канализациону мрежу ће се поједини објекти прикључити.

Изузетно, унутрашње инсталације канализације могу се спојити са уличном канализационом мрежом преко суседног земљишта, односно, туђе непокретности. Овакви прикључци се морају прекинути када се створе услови за непосредно прикључење објекта на уличну канализациону мрежу, о трошку корисника прикључка. Прелаз преко туђе непокретности може се извести уз писмену сагласност власника, односно корисника непокретности, или принудним путем у поступку утврђеним одговарајућим законским прописима. Сагласност власника прибавља корисник канализационог прикључка. Трошкови одржавања оваквих прикључака падају на терет непосредног корисника.

У случају из става 3. овог члана забрањено је ометати корисника прикључка у коришћењу канализације.

Уколико због конфигурације терена не може да се постигне пад канализације и дође до неправилног укрштања водовода и канализације, Јавно предузеће је дужно да у складу са грађевинско-техничким нормативима изврши премошћавање истих.

Инвеститор, односно власник објеката, дужан је да обезбеди претходно пречишћавање индустријских агресивних вода пре прикључивања на јавну канализациону мрежу у складу са Правилником о максимално дозвољеним концетрацијама (МДК) материја. У противном Јавно предузеће неће дозволити прикључак на јавну канализацију.

Ради заштите објеката од повратног дејства отпадних вода изазваних успорима уличних одвода, положај санитарних објеката (сливника, ревизионих шахти и санитарних уређаја које чине кућну инсталацију и инсталацију посебне намене) не може бити испод коте нивелете улице.

Изузетно Јавно предузеће може писмено одобрити прикључење објеката чији су санитарни уређаји испод коте нивелете улице уколико су пројектовани и уграђени заштитни уређаји. Заштитни уређај уграђује корисник и исти је саставни део унутрашње канализационе инсталације.

У случају штете на објекту корисника, због непостојања или неисправности уређаја из претходног става или због непостојања канализационог прикључног шахта, трошкове отклањања настале штете сноси корисник оваквог прикључка.

Корисници већ прикључених кућних инсталација чији је положај санитарних објеката испод коте нивелете улице, дужни су да обезбеде потпуну заштиту канализационог прикључка, (уграде заштитне уређаје), а у случају штете на објекту, сносиће пуну одговорност за сву насталу штету унутар објекта и на самом објекту.

**Члан 21.**

Изграђени канализациони прикључак на канализациону мрежу, одмах након изградње и испостављања коначног обрачуна, без посебне сагласности инвеститора постаје део канализационе мреже.

**Члан 22.**

Јавно предузеће је дужно да редовно контролише:

1. исправност отпадних вода пре упуштања у реципијент;
2. степен загађености реципијента узводно и низводно од места испуштања отпадних вода.

О резултатима спроведене контроле комунално предузеће дужно је да води службену евиденцију.

**Члан 23.**

Правна лица, физичка лица и предузетници којима је потребан канализациони прикључак на канализациону мрежу подносе захтев Јавном предузећу са планом локације за изградњу објекта, односно, одобрењем за изградњу.

Изузетно од одредбе става 1. овог члана, за објекте изграђене без одобрења за градњу, када то технички услови омогућавају, а постоје довољни капацитети комуналних објеката за пружање комуналних услуга, Јавно предузеће може да одреди услове за привремено прикључење таквог објекта на канализациону мрежу, док се за тај објекат не прибави одобрење у складу са прописима о изградњи објекта.

Јавно предузеће одлучује о захтеву за прикључак на канализациону мрежу у року предвиђеним законом.

**Члан 24.**

Услове, односно, санитарно-техничке податке за канализациони прикључак, Јавно предузеће издаје инвеститору на његов захтев. Инвеститор је дужан да испуни услове из претходног става овог члана о чему потврду издаје Јавно предузеће.

Јавно предузеће оцењује усаглашеност изведеног стања са условима из става 1. овог члана и инвеститору издаје потврду о томе.

Јавно предузеће даје претходне услове на предлог акта о условима за уређење простора-плана локације, као и сагласност на пројекат за изградњу објекта, а трошкове издавања претходних услова и сагласности сноси инвеститор.

**Члан 25.**

Канализациони прикључак поставља Јавно предузеће на захтев инвеститора. Уз захтев инвеститор је дужан да поднесе одговарајућу документацију коју одређује Јавно предузеће.

Уколико је инвеститор правно лице или предузетник у зависности од врсте делатности коју обавља, у обавези је, да поред документације из става 1. овог члана поднесе и доказ о квалитету отпадних вода које ће испуштати у градску канализацију.

Уколико квалитет отпадних вода прекорачује максимално дозвољене концентрације које се смеју упуштати у градску канализацију, што је регулисано посебним законом такав прикључак се неће извести пре него што се квалитет отпадних вода не доведе до прописаног квалитета.

Јавно предузеће је дужно да монтажне радове на канализационом прикључку изврши најкасније у року утврђеним уговором између инвеститора и Јавног предузећа.

Трошкове извођења канализационог прикључка сноси инвеститор.

**Члан 26.**

Лоцирање и изградња канализационог прикључка врши се на основу претходних услова и инвестиционо-техничке документације коју израђује стручна служба Јавног предузећа о трошку инвеститора.

Канализациони прикључак за индивидуалне кориснике чисти Јавно предузеће о трошку корисника прикључка, сем у случају када је зачепљење прикључка последица зачепљења уличне канализационе мреже. Напред наведени прикључак одржава Јавно предузеће, од места прикључења на уличну канализациону мрежу до прве ревизионе шахте корисника, о трошку корисника.

Градску канализацију, осим прикључака за индивидуалне кориснике, одржава Јавно предузеће о свом трошку.

Јавно предузеће је дужно, осим у случају неодложних радова, да унапред обавести кориснике путем средстава јавног информисања, преко своје интернет странице или на други погодан начин о намераваним радовима на одржавању градске канализације, и то 24 часа пре почетка радова.

Сопственик, односно корисник објекта, стара се о одржавању прве ревизионе шахте иза регулационе линије и сноси трошкове одржавања.

Ревизиона шахта мора да се одржава тако да омогућује правилно функционисање унутрашњих инсталација канализације, као и несметан рад у њему.

Сопственици, односно корисници објекта дужни су да омогуће приступ овлашћеним радницима Јавног предузећа у објекту, односно, на земљишту које објекту припада ради контроле исправности, унутрашњих инсталација канализације и ревизионе шахте.

**Члан 27.**

Прикључак се може извести по прибављеном одобрењу за раскопавање површине јавне намене од стране надлежног органа.

**Члан 28.**

Међусобна права и обавезе између Јавног предузећа и корисника канализационог прикључка у вези са изградњом истог регулишу се уговором о изградњи канализационог прикључка.

**Члан 29.**

**Забрањено је:**

1. самовољно спајање унутрашњих и других инсталација канализације са градском канализацијом;
2. одвођење отпадних и атмосферских вода преко унутрашњих инсталација канализације суседне зграде;
3. уграђивање одводне цеви на делу канализационог прикључка од уличне канализационе мреже до првог ревизионог окна иза регулационе линије;
4. убацивање снега и леда у градску канализацију, осим ако то дозволи Јавно предузеће;
5. испуштање воде са киселинама, алкалијама и разним солима, воде која садржи бензин и уље и која штетно делује на материјал од кога је канализациона мрежа изграђена, воде загрејане преко 40°C, и др. што је прописано законом;
6. убацивање отпадних материјала лакше специфичне тежине (хартије, смећа, и сл.) које могу довести до загушења и отежаног отицања отпадних вода, радиоактивних отпадних материјала и материјала који образују наслаге на зидовима канализације;
7. убацивање специјалног медицинског отпада и других материјала који изазивају заразне и паразитне болести;
8. убацивање запаљивих материјала (нафта и нафтни деривати), материјала које развијају токсичне и експлозивне гасове, који могу оштетити канализациону мрежу или отежати њено функционисање и извршити негативне утицаје на животну средину;
9. убацивање ђубрета, пепела, кости, гипса, цемента, песка, асфалта, цигли, бетона, малтера, крпа, комина, коштица и других предмета који могу оштетити канализациону мрежу или угрозити њихово правилно функционисање;
10. самовољно истакање отпадних вода из септичких јама и специјалних возила- цистерни преко ревизионих отвора - шахти или уличних сливника;
11. упуштање подземних и других употребљених вода у канализацију без сагласности Јавног предузећа;
12. одвођење атмосферских вода са кровова, дворишта, стаза и других површина корисника, као и површина јавне намене у фекалну канализациону мрежу;
13. ометање вршења комуналне услуге или коришћења комуналних објеката водовода и канализације и уређаја на њима, остављањем ствари, возила, других ствари, или на други начин ометати или спречавати вршиоца делатности у пружању комуналних услуга;
14. ометање или спречавање вршиоца комуналне услуге да предузимају хитне и неодложне радове на отклањању хаваријских кварова на површинама јавне намене;
15. затрпавати одводне канале, јаркове и отворе пропуста (сливнике и шахте);
16. вршити друге радње које оштећују или утичу на несметано коришћење објеката водоводне и канализационе мреже.

У случајевима из става 1. тачка 1. овог члана Јавно предузеће ће такав прикључак искључити, а корисника прикључка тужити суду ради накнаде штете и пријавити прекршај службама надлежним за вршење инспекцијског надзора над применом одредби ове одлуке.

**Члан 30.**

Максимално дозвољене концентрације (МДК) материја у отпадним водама које се смеју упуштати у градску канализацију мерене на месту испуста пре мешања са комуналним отпадним водама, утврдиће се посебним Правилником у складу са важећим прописима.

Корисници градске канализације, правна лица и предузетници, дужни су да пре упуштања у градску канализацију технолошких отпадних вода или других комуналних отпадних вода врше контролу Максимално дозвољене концентрације (МДК) материја, односно граничних вредности загађујућих материја у воде и роковима за њихово достизање у складу са Уредбом о граничним вредностима емисије загађујућих материја у воде и роковима за њихово достизање у складу са важећим прописима. Годишња учесталост мерења и испитивања за технолошке отпадне воде врши се у складу са важећим прописима.

**V НАЧИН ОБЕЗБЕЂЕЊА КОНТИНУИТЕТА У ИСПОРУЦИ ВОДЕ И**

**ОДВОЂЕЊУ ВОДА**

**Члан 31.**

Јавно предузеће је дужно да свој рад и пословање организује тако да обезбеђује сталну функционалну способност техничких система из члана 5. ове одлуке у циљу трајног и несметаног пружања услуга испоруке воде свим корисницима, непрекидно 24 сата дневно под једнаким условима, сем у случају више силе и у случају хаварија на системима.

Предузеће је дужно да обезбеди одговарајући квалитет воде и квалитет пружене услуге, који подразумева здравствену и хигијенску исправност према прописаним стандардима и нормативима, сигурност и поузданост корисника у добијању услуга и заштиту животне средине.

**Члан 32.**

Ако дође до поремећаја или прекида у пружању комуналних услуга и испоруке воде услед више силе или других разлога који нису могли да се предвиде, односно спрече, Јавно предузеће је обавезно да одмах обавести Општинско веће општине Владичин Хан и без одлагања предузме мере на отклањању узрока поремећаја, односно прекида или на други начин обезбеди задовољавање потреба корисника, и то:

1. активирањем резервних извора пијаће воде или на други одговарајући начин да водом снабдева првенствено болнице, школе и друге институције од посебног друштвеног интереса;
2. радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности услуга испоруке воде;
3. хитно поправи или замени инсталације и уређаје којима се обезбеђује вршење комуналних услуга, као и заштити комуналне објекте и уређаје од даљих кварова или хаварија;
4. предузима и друге мере које утврди Општинско веће општине Владичин Хан.

**Члан 33.**

По пријему обавештења о непланираном прекиду у пружању комуналне услуге испоруке воде Општинско веће је дужно да без одлагања:

1. одреди ред првенства и начин пружања услуга оним корисницима код којих би, услед прекида, настала опасност по живот и рад грађана или рад других субјеката или би настала велика, односно ненадокнадива штета;
2. нареди мере за заштиту комуналних и других објеката, уређаја и имовине који су угрожени;
3. предложи мере за отклањање насталих последица и друге потребне мере за обављање комуналне делатности;
4. утврди разлоге и евентуалну одговорност за поремећај, односно прекид вршења делатности, као и одговорност за накнаду евентуално учињене штете.

**Члан 34.**

Ако Јавно предузеће и поред предузетих мера из члана 32. ове одлуке, не може да пружи комуналну услугу у потребном обиму, Општинско веће општине Владичин Хан ће наредити мере штедње или редуковане потрошње сагласно могућностима техничких система.

Јавно предузеће и корисници су дужни да се придржавају прописаних мера из става 1. овог члана.

**Члан 35.**

Ако се прекид у пружању комуналних услуга предвиђа због планираних радова на комуналним објектима из члана 5. ове одлуке (реконструкције и др.), Јавно предузеће је дужно да у средствима јавног информисања или на други погодан начин изда саопштење најкасније 24 сата пре намераваног прекида.

Прекид из става 1. овог члана не сме трајати дуже од три дана, рачунајући од првог дана отпочете реконструкције или извођења планираних радова.

У случају прекида у пружању комуналних услуга услед штрајка у Јавном предузећу, Јавно предузеће је дужно да обезбеди минимум процеса рада и да о томе обавести Општинско веће општине Владичин Хан.

**Члан 36.**

У случају изненадног квара на јавном водоводу, Јавно предузеће може и без претходног обавештавања корисника да прекине пружање комуналне услуге, с тим што је дужно да одмах по прекиду, преко средстава јавног информисања, своје интернет странице или на други погодан начин обавести кориснике о разлозима, као и о времену трајања прекида.

Јавно предузеће је дужно да извођење радова из претходног става организује тако да прекид у снабдевању водом траје што краће време. Код извођења радова из претходног става, раскопавање површина јавне намене Јавно предузеће врши на начин прописан одредбама одлука које регулишу област општег комуналног уређења и управљања улицама и путевима на територији општине Владичин Хан.

Ако прекид у снабдевању водом траје дуже време због разлога из претходног става овог члана Јавно предузеће је дужно да корисницима воде испоручи најнужније количине воде путем цистерни и сл.

**Члан 37.**

Власник или корисник непокретности која се налази испод, изнад или поред комуналних објеката не може да обавља радове и предузима било какве радње које ометају или онемогућавају пружање комуналних услуга.

Забрањено је сађење вишегодишњих усева, растиња и дрвећа, подизање монтажних, помоћних или других пословно-стамбених објеката изнад и поред водоводних или канализационих мрежа, који могу да утичу на функционалност или стабилност инсталација, осим по изричитој сагласности Јавног предузећа.

**VI ПРАВА И ОБАВЕЗЕ ЈАВНОГ ПРЕДУЗЕЋА И КОРИСНИКА**

**Члан 38.**

**Јавно предузеће је дужно да:**

1. врши испоруку воде у складу са прописаним стандардима и нормативима у погледу квалитета и исправности воде, врши одвођење отпадних вода у складу са прописаним стандардима и нормативима;
2. трајно чува комплетну техничку документацију о стварно изведеном стању јавног водовода и јавне канализације, које користи и одржава у смислу важећих прописа;
3. примењује прописане техничке услове;
4. одржава постројења и уређаје јавног водовода и јавне канализације;
5. одржава водоводни прикључак од споја на уличну водоводну цев до регулационе линије, ограде и границе парцеле потрошача - корисника о свом трошку;
6. одржава део водоводног прикључка од регулационе линије, ограде и границе парцеле потрошача-корисника до другог вентила иза водомера односно закључно са водомером о трошку корисника прикључка, односно власника или корисника објеката или непокретности;
7. одржава водоводни прикључак, у случају када се водомерна шахта налази на јавној површини, од споја на уличну водоводну цев до вентила затварача уграђеног непосредно иза главног водомера;
8. у зградама са пословним просторијама, становима или на други начин одређеним за обављање делатности или начином коришћења, где су уграђени индивидуални водомери, Јавно предузеће одржава водоводни прикључак до првог вентила затварача уграђеног непосредно на улазу у зграду;
9. одржава и контролише исправност водомера;
10. врши замену неисправних водомера по службеној дужности или на захтев корисника у року од 30 дана од дана пријема захтева;
11. најмање четири пута годишње корисницима очитава стање на водомерима;
12. врши прикључење унутрашњих инсталација на јавни водовод;
13. редовно одржава у исправном стању све објекте за водоснабдевање;
14. обезбеђује воду за јавне сврхе, сем прања улица и поливања зелених површина;
15. планира и усклађује своје планове са планским документима општине Владичин Хан.

**Јавно предузеће има:**

1. право на накнаду за пружене комуналне услуге;
2. право на привремено искључење корисника у случајевима предвиђеним овом одлуком;
3. искључиво право отварања и затварања вентила за затварање везе на улици испред водомера.

**Члан 39.**

**Корисник је дужан да:**

1. о свом трошку одржава унутрашње инсталације водовода и канализације у исправном стању;
2. одржава водомерни шахт о свом трошку и брине се да увек буде суво, чисто, уредно и приступачно, како би се водомер могао очитавати или поправљати;
3. водомер заштити од мраза, оштећења и крађе, као и да благовремено предузме мере да се прикључени вод и инсталација заштити од смрзавања;
4. у случају пренамене дела објекта из стамбеног у пословни и пословног у стамбени поднесе захтев за издвајање водомера у року од осам дана од дана настале промене;
5. пријави сваку пренамену објекта из стамбеног у пословни и пословног у стамбени, у року од осам дана од дана настанка промене;
6. поступи у складу са техничким условима при извођењу радова;
7. регистровани корисник и нови фактички следбеник дужни су да пријаве Јавном предузећу сваку промену битну за коришћење права из ове одлуке у року од осам дана од дана настанка промене, у противном остаје обавеза плаћања свих доспелих обавеза како дотадашњег корисника тако и следбеника и то неограничено солидарно све до пријављивања промене;
8. допусти приступ и омогући очитавање водомера, одржавање водоводног прикључка и контролу исправности других уређаја чија би неисправност могла да нанесе штету јавном водоводу, као и да дозволи замену водомера у оквиру редовне контроле у случају квара или замагљења водомера;
9. Јавном предузећу редовно плаћа накнаду за извршену комуналну услугу у роковима прописаним овом одлуком.

У случају да корисник поступи супротно одредби из тачке 8. и 9. овог члана, Јавно предузеће примениће одредбе из члана 29. и 59. ове одлуке.

**Члан 40.**

**Кориснику је забрањено да:**

1. сам уклони водомер или скине пломбу са водомера, поправља га или да ангажује друго лице, осим Јавног предузећа;
2. користи кућне водоводне инсталације за уземљење електричних инсталација и уређаја;
3. затвара затварач испред водомера и скине пломбу са водомера, осим у случају хаварије на унутрашњим инсталацијама, с тим да о томе одмах обавести Јавно предузеће;
4. отвара вентиле на заобилазном воду у шахти за смештај-водомера и скида пломбе без сагласности и знања Јавног предузећа;
5. изврши самовласно прикључење на технички систем водоводне мреже;
6. прикључи унутрашње водоводне инсталације преко водоводног прикључка или унутрашњих инсталација другог корисника;
7. уграђује водоводне цеви на водоводном прикључку испред водомера.

У свим случајевима из става 1. овог члана Јавно предузеће примениће одредбе из члана 59. ове одлуке.

**Члан 41.**

Корисник има право да тражи ванредну контролу исправности водомера. Захтев за ванредну контролу подноси се у писаној форми Јавном предузећу.

Трошкове ванредног прегледа мерила сноси корисник, ако оверено мерило са важећим жигом задовољава прописане метролошке захтеве.

Трошкове ванредног прегледа мерила сноси Јавно предузеће, ако мерило не задовољава прописане метролошке захтеве.

**Члан 42.**

Ако је установљено да водомер одступа више од плус или минус 2%, исправља се зарачуната свота за воду према висини установљене грешке.

Обрачунати износ може се исправити само за време у којем је водомер неисправно радио и то према просечној потрошњи воде за последња три месеца у којем је водомер исправно радио.

**Члан 43.**

Периодични преглед водомера који су у употреби врши се у роковима прописаним Законом о метрологији и другим подзаконским актима.

Поправку водомера, без обзира да ли се врши у времену или по истеку рока важења жига, врши Јавно предузеће.

Корисник је дужан да омогући Јавном предузећу скидање водомера у циљу периодичног прегледа и замену исправним или избаждареним водомером, без обавезе да на прикључак врати исти водомер.

Проверу исправности водомера и њихово пломбирање и жигосање врши овлашћени сервис.

**Члан 44.**

Набавку и замену водомера врши Јавно предузеће на терет корисника.

Трошкове замене водомера који није у складу са типом водомера који одређује Јавно предузеће, сноси корисник услуга.

**Члан 45.**

Трошкове сервисирања водомера сноси корисник услуга-потрошач у случају:

1. замене стакла и других делова водомера оштећених услед незаштићености од мраза и других механичких и физичких утицаја;
2. замене улазног и излазног вентила у водоводној шахти;
3. осталих интервенција изазваних оштећењем инсталација због дотрајалости, нестручног руковања, намерног оштећења и сл;
4. оштећења водомера изазваних врелом водом из неисправних кућних инсталација;
5. због техничке застарелости типа водомера;
6. из других објективних разлога.

Трошкови сервисирања водомера у стамбеној згради из претходног става падају на терет станара.

Расподела трошкова из претходног става овог члана врши се по стамбеним јединицама.

**VII ОДЈАВА КОРИШЋЕЊА ВОДЕ**

**Члан 46.**

Коришћење воде може да се одјави трајно или привремено.

Трајно искључење воде може да се одјави само за зграде које су срушене или су предвиђене за рушење и из којих су станари и други корисници исељени.

Привремено коришћење може да се одјави када се зграда или друга непокретност привремено престане користити.

Коришћење воде одјављује се у писаној форми Јавном предузећу у року од 15 дана од дана престанка коришћења објекта.

У случају одјаве коришћења воде или промене корисника, бивши корисник је дужан да приложи доказе да је измирио своју обавезу према Јавном предузећу.

Трошкове искључења коришћења воде, као и трошкове поновног прикључивања сноси подносилац захтева.

Привремена одјава коришћења воде може се извршити у случају већег броја корисника само уз писану сагласност осталих корисника, којом ће бити регулисано очитавање и расподела потрошње.

**VIII НАЧИН ОБРАЧУНА И НАПЛАТЕ НАКНАДЕ ЗА ИСПОРУЧЕНУ ВОДУ И УСЛУГЕ ОДВОЂЕЊА ОТПАДНИХ ВОДА У ГРАДСКУ КАНАЛИЗАЦИЈУ**

**Члан 47.**

Количина испоручене воде утврђује се водомером и плаћа по кубном метру.

Тарифа за одређивање висине накнаде за коришћење воде утврђује се посебном одлуком Надзорног одбора Jавног предузећа уз сагласност Скупштине општине.

Корисници комуналних услуга разврставају се у следеће категорије:

1. домаћинства;
2. установе;
3. остали корисници (предузећа, предузетници, угоститељство и др.).

За воду испоручену у јавне сврхе, потрошња воде се одређује и утврђује посебним уговором између потрошача воде и Јавног предузећа.

Количина испоручене воде утврђује се према разлици стања бројила на водомеру између два читања, а обрачун се врши за све кубне метре испоручене воде.

**Члан 48.**

Обрачун и наплата утрошене воде у случају када је водомер у квару или се из других разлога не може очитати врши се на основу просека из претходних 12 месеци.

Обрачун и наплата утрошене воде у случају када не постоје техничке могућности за уградњу водомера или из других разлога обрачун за испоручену воду вршиће се на основу броја чланова домаћинства и то 5м3 по члану месечно.

**Члан 49.**

Очитавање потрошње воде у стамбеним зградама врши се на главном водомеру, а расподела и обрачун потрошње врши се према броју чланова домаћинства на основу овереног списка станара од стране органа стамбене заједнице или професионалног управника коме су поверени послови управљања.

Промена броја чланова домаћинства у стамбеним зградама у којима није изабран управник нити је именован професионални управник стамбене заједнице, врши се на основу писане изјаве два сведока, који су власници станова у тој стамбеној згради или улазу.

У случају промене броја чланова домаћинства, стамбена заједница преко својих органа или професионални управник коме су поверени послови управљања, или корисник је дужан да приложи доказе да је у целини измирио своју обавезу према Јавном предузећу.

У новоизграђеним стамбеним, пословним и пословно-стамбеним објектима у којима су уграђени индивидуални водомери, корисници плаћају накнаду према потрошњи регистрованој на индивидуалним водомерима, као и разлику између збира регистроване потрошње на индивидуалним водомерима и регистроване потрошње на главном водомеру (растур воде), која се дели на кориснике сразмерно њиховој потрошњи.

У пословним и пословно-стамбеним објектима у којима корисници пословних просторија нису уградили водомере обрачун утрошене воде вршиће се према следећим критеријумима и то:

1. пословни простор (канцеларије, бирои, школство и здравство) где постоји санитарни чвор, а вода се не користи у процесу производње-за једну кабину санитарног чвора 0,5 м3/месец по м2 површине пословног простора;
2. простор за обављање делатности производње или обраде било какве робе сем хране-за једну кабину санитарног чвора 0,6 м/месец по м2 површине пословног простора;
3. простор за обављање делатности уз употребу воде као сировине у саставу производње као и производње хране - за једну кабину санитарног чвора 1,0 м3/месец по м2 површине простора.

**Члан 50.**

Водомере читају овлашћена лица Јавног предузећа.

Читање водомера врши се по правилу у одређеним временским размацима најмање четири пута годишње, а може се вршити кад год је то потребно.

Потрошач мора омогућити читање водомера. Ако због пропуста потрошача читач водомера не може да изврши редовно читање, доставиће писмену опомену у којој ће назначити дан и час накнадног читања водомера, као и обавештење да потрошач може сам донети стање на његовом водомеру. Ако и након тога читач не буде могао очитати водомер, нити потрошач достави стање свог водомера, утрошак ће се проценити и тачан обрачун извршити при следећем редовном читању.

У објектима где су уграђени водомери са електронским механизмом за даљинско очитавање потрошња воде се очитава преко тог уређаја.

**Члан 51.**

Када се корисник бесправно прикључи на јавни водовод, са или без уграђеног водомера, количина испоручене воде утврдиће се према номиналном протоку водомера еквивалентног пречника, прикључене цеви за 30 минута дневно, за једну годину уназад од тренутка сазнања за бесправно прикључење.

На начин из става 1. биће обрачуната потрошња и у случају бесправног прикључења на канализациону мрежу.

Обрачун потрошње воде кориснику који Јавном предузећу пријави нестанак водомера и том приликом пружи доказ да је нестанак водомера пријавио полицијској управи, врши се на основу просека из претходних12 месеци.

Обрачун потрошње воде кориснику који Јавном предузећу пријави нестанак водомера, а не пружи доказ да је нестанак водомера пријавио полицијској управи, врши се према номиналном протоку водомера еквивалентног пречника, прикључене цеви за 30 минута дневно за период у коме није било водомера на објекту корисника, до уграђивања новог водомера, а најдуже годину дана уназад од тренутка пријављивања нестанка водомера.

**Члан 52.**

Ако се корисник снабдева водом из сопственог изворишта, обрачун за употребу канализације вршиће се на основу броја чланова у домаћинству и то 5м3 по члану месечно.

**Члан 53.**

У зимском периоду када метеоролошки услови не дозвољавају очитавање, а да би се избегло евентуално смрзавање водомера, или у другим оправданим случајевима, потрошња воде обрачунава се у виду аконтације на основу просечне потрошње из претходна 12 месеца. Дефинитиван обрачун извршиће се после првог редовног читања.

**Члан 54.**

Корисник у смислу члана 4. ове одлуке, плаћа Јавном предузећу накнаду за извршену комуналну услугу у року који је назначен на рачуну.

По истеку рока плаћања дефинисаног у ставу 1. овог члана, Јавно предузеће, има право да зарачунава камату на износ неплаћеног дуга за сваки дан закашњења, у складу са законом.

**Члан 55.**

Корисник може да поднесе приговор Јавном предузећу на обрачун за пружене услуге у писаној форми, најкасније у року од 8 дана од дана пријема рачуна.

Приговори поднети по истеку рока не узимају се у обзир.

Јавно предузеће је дужно дати одговор на поднети приговор у року од 8 дана по пријему приговора.

Евентуални спорови решавају се судским путем.

**Члан 56.**

Рачун за извршене услуге Јавно предузеће доставља кориснику на адресу на коју је евидентиран објекат који је прикључен на водоводну и канализациону мрежу.

Корисник који не станује у објекту за који се испоставља рачун за утрошену воду, дужан је да овласти лице које ће за његов рачун примити рачуне и плаћати утрошак воде Јавном предузећу, као и закључивати све врсте споразума и уговора, те предузимати остале радње везане за пружање услуга од стране Јавног предузећа.

Име овлашћеног лица из претходног става корисник је дужан пријавити Јавном предузећу. Више власника, односно корисника једног или више објеката који је спојен са водоводном мрежом, могу одредити између себе једног као корисника на чије име ће излазити рачун за утрошену воду.

У случају да нема писмене сагласности, корисници су дужни да доставе писмену изјаву о процентуалној расподели потрошње воде, при чему ће сваки корисник или сувласник објекта добијати посебан рачун за утрошену воду.

У случају да нема никакве сагласности корисника или сувласника о начину плаћања рачуна, плаћање ће вршити солидарно.

Јавно предузеће признаје насталу промену код власника, односно корисника само на основу валидне документације. Јавно предузеће ће извршити промену корисника у својим пословним књигама тек када корисник или његов правни следбеник исплате у целости све заостале обавезе.

Корисник је у обавези да потрошњу воде плаћа Јавном предузећу за све време док не преда писмену одјаву.

**Члан 57.**

Накнаде за извршене комуналне услуге могу бити ослобођени корисници који примају социјалну помоћ, на предлог Центра за социјални рад, само у случају ако накнаду за та лица Јавном предузећу исплати Центар за социјални рад.

Накнаде за извршене комуналне услуге, могу бити ослобођени корисници туђе неге и помоћи у износу од 50% на износ рачуна за утрошену воду и услуге одвођења отпадних вода.

Сопственик објекта и други корисници објекта дужни су да омогуће приступ овлашћеним радницима Јавног предузећа у објекту, односно, на земљиште које објекту припада ради очитавања и контроле исправности водомера, унутрашњих инсталација водовода и канализације, као и водомерне и ревизионе шахте.

**Члан 58.**

За одвођење отпадних вода у градску канализацију плаћа се накнада Јавном предузећу.

Корисницима градске канализације обрачунава се накнада за одвођење отпадних вода на основу количине упуштених вода.

Корисницима градске канализације из претходног става овог члана Јавно предузеће обрачунава накнаду на основу уграђених баждарених мерача протока отпадних вода, односно, на основу мерача протока питке воде, уз примену тарифе о накнадама за коришћење канализације коју доноси Надзорни одбор Јавног предузећа, уз сагласност Скупштине општине. Сервисирање и одржавање мерача протока отпадних вода дужан је да врши корисник о свом трошку.

Начин и рокове плаћања и извршавања обавеза плаћања комуналних услуга, одвођење отпадних вода исказују се на рачуну и плаћају се у назначеном року.

Приговори на обрачунати износ подносе се писмено у року од 8 дана од дана пријема рачуна.

Приговори поднети по истеку рока не узимају се у обзир.

Предузеће је дужно дати одговор на поднети приговор у року од 8 дана по пријему приговора.

Евентуални спорови решавају се судским путем.

**IX СЛУЧАЈЕВИ И УСЛОВИ ПОД КОЈИМА СЕ МОЖЕ УСКРАТИТИ**

**ИСПОРУКА ВОДЕ И КОРИШЋЕЊЕ ГРАДСКЕ КАНАЛИЗАЦИЈЕ**

**Члан 59.**

Јавно предузеће ће привремено ускратити кориснику испоруку воде у следећим случајевима ако:

1. је водоводни прикључак самовољно постављен од стране корисника;
2. унутрашње водоводне инсталације прикључи на јавни водовод преко водоводног прикључка или унутрашњих водоводних инсталација корисника друге зграде, односно непокретности;
3. је стање унутрашњих водоводних инсталација и водомерног шахта такво да угрожава хигијенску исправност воде у јавном водоводу;
4. повеже унутрашње водоводне инсталације спојене са јавним водоводом са водоводним инсталацијама и уређајима који добијају воду из сопствених извора;
5. корисник не омогући очитавање водомера у два узастопна очитавања;
6. угради водоводну цев на водоводном прикључку испред водомера;
7. уклони водомер или скине пломбу са водомера;
8. уклони пломбу са затварача испред водомера или са затварача на обилазном воду намењеном за противпожарне потребе, без обавештења и одобрења Јавног предузећа;
9. доведе у неисправност водоводну инсталацију и тиме угрози безбедност суседних објеката;
10. је од стране инспекцијских органа забрањено коришћење унутрашњих водоводних инсталација;
11. воду користи ненаменски и преко дозвољеног обима и у условима проглашене штедње;
12. користи унутрашње водоводне инсталације за уземљење електричних инсталација и уређаја;
13. преко хидрантске мреже без уграђеног водомера користи воду за друге намене;
14. корисник не омогући приступ у зграду или другу непокретност овлашћеним лицима Јавног предузећа, ради одржавања водоводног прикључка;
15. дотадашњи корисник не откаже коришћење воде, а констатује се решењем надлежног суда да је непозната адреса, да је одсељен или умро, а нови корисник није пријављен уредно надлежној служби Јавног предузећа;
16. корисник не плати накнаду за извршену комуналну услугу у целости два месеца узастопно;
17. власник непокретности преко које пролази водоводна линија за снабдевање других корисника, не дозвољава овлашћеним радницима да изврше неопходне интервенције на одржавању и поправкама кварова и хаварија на делу прикључка који се налази између регулационе линије потрошача закључно са вентилом-затварачем непосредно иза водомера.

У свим случајевима из става 1. овог члана, Јавно предузеће је обавезно да у складу са техничким условима, искључи корисника из система јавног водовода уколико у остављеном примереном року не поступи по обавештењу.

Јавно предузеће ће обавештење о предвиђеном искључењу из става 1. овог члана, доставити службама надлежним за вршење инспекцијског надзора над применом одредби ове одлуке.

**Члан 60.**

Јавно предузеће ће привремено ускратити кориснику градске канализације пружање услуга у случајевима када:

1. градску канализацију користе ненаменски и против одредаба прописаних овом одлуком;
2. не плати извршену услугу по достављеном обрачуну.

У свим случајевима из става 1. овог члана, Јавно предузеће поступиће у складу са чланом 29. ове одлуке.

Предузеће је дужно да одмах, а најкасније у року од 3 дана настави пружање услуга коришћења градске канализације након престанка разлога за ускраћивање услуга.

**Члан 61.**

Када се корисник прикључи самовољно на систем јавног водовода или канализационе мреже, службе надлежне за вршење инспекцијског надзора над применом одредби ове одлуке спровешће поступак за искључење таквог корисника, односно издаће налог Јавном предузећу о искључењу тог корисника.

**Члан 62.**

Трошкови искључења и поновног прикључења унутрашњих инсталација на водоводну и канализациону мрежу, у случајевима предвиђеним члановима 29, 59. и 60. ове одлуке, падају на терет корисника услед чијег пропуста је дошло до искључења, а према нормативу и ценовнику Јавног предузећа.

**Члан 63.**

По престанку разлога за ускраћивање комуналне услуге из члана 29. и 59. ове одлуке, Јавно предузеће дужно је да у року од 3 дана од дана подношења захтева корисника и уплате износа поновног прикључења, настави пружање комуналних услуга.

**X ОБЈЕКТИ ЗА ЈАВНО СНАБДЕВАЊЕ ВОДОМ И КОРИШЋЕЊЕ ВОДЕ У ЈАВНЕ СВРХЕ**

**Члан 64.**

Под коришћењем воде у јавне сврхе у смислу одредаба ове одлуке, подразумева се коришћење воде за гашење пожара, прање и поливање улица, заливање јавних зелених површина, одржавање и изградња градских саобраћајница, као и за јавне чесме и фонтане, јавне санитарне објекте и сл.

Количина воде утрошене у јавне сврхе утврђује се водомерима или на други начин који омогућује Јавном предузећу да утврди количину утрошене воде.

Услови коришћења и начин плаћања воде утрошене у јавне сврхе, осим за гашење пожара, одређују се уговором који предузеће закључи са Јавном предузећем и другим лицима којима је поверено обављање наведених делатности из става 1. овог члана.

**Члан 65.**

Из јавних хидраната могу узимати воду само за то овлашћена предузећа.

Ватрогасне јединице, односно добровољна ватрогасна друштва, имају право да за потребе гашења пожара користе воду из свих хидраната и за време ограничења и рестрикција у снабдевању водом.

Ватрогасна јединица, односно добровољна ватрогасна друштва могу трошити воду за своје вежбе само у споразуму са Јавним предузећем.

За воду утрошену приликом извођења вежби ватрогасних јединица или добровољних ватрогасних друштава плаћа се накнада.

Сва остала предузећа морају имати посебну дозволу Јавног предузећа да могу узимати воду помоћу хидрантског наставка на одређеном месту. Сваки такав хидрантски наставак мора бити пријављен Јавном предузећу и посебно обележен.

**Члан 66.**

Предузећа која користе воду из јавног хидранта дужна су да га после употребе оставе у исправном стању.

Ако услед нестручног и неквалитетног коришћења хидранта, водоводног испуста и др. дође до оштећења, Јавно предузеће има право на накнаду штете.

Забрањено је без дозволе коришћење хидраната у друге сврхе, осим гашења пожара и испирања водоводне мреже.

**XI ФИНАНСИРАЊЕ ОБАВЉАЊА КОМУНАЛНЕ ДЕЛАТНОСТИ**

**Члан 67.**

 Средства за обављање и развој комуналне делатности снабдевање водом за пиће и пречишћавање и одвођење атмосферских и отпадних вода обезбеђују се из:

1. прихода од пружања комуналне услуге;
2. прихода буџета општине Владичин Хан;
3. наменских средстава других нивоа власти;
4. других извора у складу са законом.

**XII ИЗЈАШЊАВАЊЕ КОРИСНИКА УСЛУГА О**

**КВАЛИТЕТУ КОМУНАЛНИХ УСЛУГА**

**Члан 68.**

 Јавно предузеће је дужно да обезбеди корисницима услуге законом прописане услове који омогућавају брзи ефикасан контакт у вези са изјашњавањем о квалитету пружених услуга.

Корисници услуга могу континуирано у току године постављати питања, примедбе и предлоге Јавном предузећу, преко интернет странице Јавног предузећа или писменим путем на адресу Јавног предузећа.

Јавно предузеће је дужно да на постављена питања, примедбе и предлоге одговори у року од 8 дана.

**Члан 69.**

 Корисници услуга комуналне делатности снабдевања водом за пиће и пречишћавање и одвођење атмосферских и отпадних вода могу се континуирано у току целе године изјашњавати о квалитету пружених услуга преко интернет странице Јавног предузећа и општине Владичин Хан.

 О резултатима изјашњавања поступиће се на начин прописан законом и подзаконским актима којима је регулисан начин и поступак изјашњавања корисника комуналних услуга.

**XIII НАДЗОР**

**Члан 70.**

Надзор над применом одредби ове одлуке врши Општинска управа општине Владичин Хан преко комуналних инспектора и комуналних редара у складу са законом.

У вршењу инспекцијског надзора комунални инспектор и комунални редари могу затражити асистенцију Полицијске управе Врање–Полицијске станице у Владичином Хану.

**Члан 71.**

Када комунални инспектор или комунални редари установе повреду одредби ове одлуке, овлашћени су да:

1) издају прекршајни налог за прекршаје прописане овом одлуком;

2) решењем наложе отклањање уочене неправилности;

3) поднесу захтев за покретање прекршајног поступка за прекршаје утврђене овом одлуком;

4) обавештавају друге надлежне органе да предузму мере из своје надлежности, за повреду прописа из њихове надлежности.

**Члан 72.**

За прекршаје прописане овом одлуком комунални инспектор, односно комунални редари издају прекршајни налог у складу са Законом о прекршајима.

Комунални инспектор и комунални редари издаће прекршајни налог уколико је прекршај откривен на један од следећих начина:

1) непосредним опажањем приликом контроле, надзора или прегледа, као и увидом у службену евиденцију надлежног органа;

2) увидом у податке који су добијени уз помоћ уређаја за надзор или мерење;

3) приликом инспекцијског или другог надзора, прегледом документације, просторија и робе или на други законом прописан начин.

**Члан 73.**

У вршењу надзора над применом и спровођењем ове одлуке комунални инспектор и комунални редари општине Владичин Хан, издаће прекршајни налог и донеће решење о отклањању утврђене неправилности и одредиће рок за њено отклањање.

Уколико се не поступи по решењу комуналног инспектора и комуналних редара из става 1. овог члана, против истих биће издат прекршајни налог.

Против решења комуналног инспектора и комуналних редара може се изјавити жалба Општинском већу општине Владичин Хан у року од 15 дана од дана достављања решења.

Жалба на решење не одлаже његово извршење.

**XIV КАЗНЕНЕ ОДРЕДБЕ**

**Члан 74.**

Новчаном казном у износу од 70.000,00 динара казниће се за прекршај Јавно предузеће ако:

1. не поступи у складу са одредбама члана 6. став 6. одлуке;
2. не поступи у складу са одредбама члана 9. став 3. одлуке;
3. не поступи у складу са одредбама члана 11. став 4. и 9. одлуке;
4. не поступи у складу са одредбама члана 16. став 2. одлуке;
5. не поступи у складу са одредбама члана 17. став 6. одлуке;
6. не поступи у складу са одредбама члана 18. став 2. одлуке;
7. не поступи у складу са одредбама члана 20. став 5. одлуке;
8. не поступи у складу са одредбама члана 22. одлуке;
9. не поступи у складу са одредбама члана 23. став 3. одлуке;
10. не поступи у складу са одредбама члана 26. став 4. одлуке;
11. не поступи у складу са одредбама члана 31. одлуке;
12. не поступи у складу са одредбама члана 32. одлуке;
13. не поступи у складу са одредбама члана 34. став. 2. одлуке;
14. не поступи у складу са одредбама члана 35. одлуке;
15. не поступи у складу са одредбама члана 36. одлуке;
16. не поступи у складу са одредбама члана 38. став 1. одлуке;
17. не поступи у складу са одредбама члана 47. став 2. одлуке;
18. не поступи у складу са одредбама члана 55. став 3. одлуке;
19. не поступи у складу са одредбама члана 58. став 3. и 7. одлуке;
20. не поступи у складу са одредбама члана 60. став 2. и 3. одлуке;
21. не поступи у складу са одредбама члана 63. одлуке;
22. не поступи у складу са одредбама члана 68. став 1. и 3. одлуке;
23. не поступи по налогу и не изврши извршно решење комуналиних инспектора и комуналних редара донето на основу одредби одлуке;

За прекршај из става 1. овог члана казниће се новчаном казном у износу од 15.000.00 динара одговорно лице у Јавном предузећу.

**Члан 75.**

Новчаном казном у износу од 100.000,00 динара казниће се за прекршај правно лице ако:

1. не поступи у складу са одредбама члана 6. став 8. и 12. одлуке;
2. не поступу у складу са одредбама члана 7. став 20. одлуке;
3. не поступи у складу са одредбама члана 9. одлуке;
4. не поступи у складу са одредбама члана 13. став 1. одлуке;
5. не поступи у складу са одредбама члана 14. став 1. одлуке;
6. не поступи у складу са одредбама члана 15. одлуке;
7. не поступи у складу са одредбама члана 17. став 1, 2, 3, 4. и 5. одлуке;
8. не поступи у складу са одредбама члана 20. став 4. одлуке;
9. не поступи у складу са одредбама члана 26. став 5, 6. и 7. одлуке;
10. не поступи у складу са одредбама члана 29. став 1. одлуке;
11. не поступи у складу са одредбама члана 30. став 2. одлуке;
12. не поступи у складу са одредбама члана 34. став 2. одлуке;
13. не поступи у складу са одредбама члана 37. одлуке;
14. не поступи у складу са одредбама члана 39. став 1. одлуке;
15. не поступи у складу са одредбама члана 40. став 1. одлуке;
16. не поступи у складу са одредбама члана 43. став 3. одлуке;
17. не поступи у складу са одредбама члана 56. став 2, 3, 4. и 5. одлуке;
18. не поступи у складу са одредбама члана 57. став 3. одлуке;
19. не поступи у складу са одредбама члана 59. став 1. тачка 1-14 и 17. одлуке;
20. не поступи у складу са одредбама члана 65. став 1. одлуке;
21. не поступи у складу са одредбама члана 66. став 1. и 3. одлуке;
22. не поступи у складу са одредбама члана 76. одлуке;
23. не поступи по налогу и не изврши извршно решење комуналиних инспектора и комуналних редара донето на основу одредби одлуке;

За прекршај из става 1. овог члана казниће се новчаном казном у износу од 50.000.00 динара предузетник.

За прекршај из става 1. овог члана казниће се новчаном казном у износу од 20.000.00 динара одговорно лице у правном лицу.

За прекршај из става 1. овог члана казниће се новчаном казном у износу од 10.000,00 динара физичко лице.

**XV ПРЕЛАЗНЕ И ЗАВРШНЕ ОДРЕДБЕ**

**Члан 76.**

Сви корисници канализације који испуштају индустријски агресивне воде, а немају уређај за пречишћавање, дужни су да исти израде у року од годину дана од дана ступања на снагу ове одлуке.

**Члан 77.**

За све што није регулисано овом одлуком примењиваће се закон и подзаконски акти који регулишу област комуналних делатности.

**Члан 78.**

Ступањем на снагу ове одлуке престаје да важи Одлука о водоводу и канализацији ("Службени гласник града Врања", број 6/11).

**Члан 79.**

Ова одлука ступа на снагу осмог дана од дана објављивања у "Службеном гласникуграда Врања".

**СКУПШТИНА ОПШТИНЕ**

**ВЛАДИЧИН ХАН**

**БРОЈ:06-23/8/21-I**

 **П Р Е Д С Е Д Н И Ц А**

 **Данијела Поповић**